Document ID: 32011R0626
Publication Date: 2011-05-04

Title and Content:
KOMISIJAS DELEĢĒTĀ REGULA (ES) Nr. 626/2011
(2011. gada 4. maijs),
ar ko papildina Eiropas Parlamenta un Padomes Direktīvu 2010/30/ES attiecībā uz gaisa kondicionētāju energomarķējumu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2010. gada 19. maija Direktīvu 2010/30/ES par enerģijas un citu resursu patēriņa norādīšanu ražojumiem, kas saistīti ar energopatēriņu, izmantojot etiķetes un standarta informāciju par precēm (1), un jo īpaši tās 10. pantu,
tā kā:
(1)
Saskaņā ar Direktīvu 2010/30/ES Komisijai jāpieņem deleģētie tiesību akti attiecībā uz tādu ar energopatēriņu saistītu ražojumu marķējumu, kam ir ievērojams energotaupības potenciāls un būtiskas efektivitātes līmeņa atšķirības, bet līdzvērtīga funkcionalitāte.
(2)
Noteikumi par gaisa kondicionētāju energomarķējumu ir paredzēti Komisijas 2002. gada 22. marta Direktīvā 2002/31/EK, ar kuru Padomes Direktīvu 92/75/EEK īsteno attiecībā uz enerģijas etiķetēm mājsaimniecības gaisa kondicionieriem (2). Īstenošanas direktīvā paredzētas dažādas marķējuma skalas gaisa kondicionētājiem, kuros izmanto dažādas tehnoloģijas, un energoefektivitāti nosaka, pamatojoties tikai uz pilnas slodzes darbību.
(3)
Gaisa kondicionētāju elektroenerģijas patēriņš veido ievērojamu daļu no ES kopējā mājsaimniecību un komerciālā elektroenerģijas pieprasījuma. Papildus jau sasniegtajiem energoefektivitātes uzlabojumiem ir iespējams panākt gaisa kondicionētāju energopatēriņa ievērojamu turpmāku samazinājumu.
(4)
Direktīva 2002/31/EK jāatceļ, un ar šo regulu jānosaka jauni noteikumi, lai nodrošinātu, ka energomarķējums ir dinamisks stimuls ražotājiem turpināt uzlabot gaisa kondicionētāju energoefektivitāti un paātrināt energoefektīvu tehnoloģiju ieviešanu tirgū.
(5)
Šīs regulas noteikumi jāpiemēro “gaiss/gaiss” tipa gaisa kondicionētājiem, kuru dzesēšanas izejas jauda (vai sildīšanas izejas jauda, ja ierīcei ir tikai sildīšanas funkcija) nepārsniedz 12 kW.
(6)
Tehnoloģiju izstrāde gaisa kondicionētāju energoefektivitātes uzlabošanas jomā pēdējos gados ir bijusi ļoti strauja. Vairākām trešām valstīm tas ir ļāvis noteikt stingru energoefektivitātes prasību minimumu un sākt ieviest jaunu energomarķējumu, pamatojoties uz sezonas efektivitāti. Izņemot vienkanāla un divkanālu gaisa kondicionētājus, pašu efektīvāko mūsdienu ierīču efektivitātes līmenis tālu pārsniedz Direktīvā 2002/31/EK noteikto A klases efektivitātes līmeni.
(7)
Šajā regulā paredzētas divas energoefektivitātes skalas, pamatojoties uz gaisa kondicionētāju primāro funkciju un īpašiem, patērētājiem svarīgiem aspektiem. Tā kā gaisa kondicionētājus galvenokārt izmanto nepilnas slodzes apstākļos, to efektivitātes testēšanai, izņemot vienkanāla un divkanālu gaisa kondicionētājus, jāizmanto jauna, sezonas efektivitātes mērījumu metode. Sezonas mērījumu metodē ir vairāk ņemtas vērā priekšrocības, ko sniedz tehnoloģijas ar invertora piedziņu, un apstākļi, kādos šīs ierīces izmanto. Piemērojot jauno efektivitātes aprēķina metodi kopā ar ekodizaina prasību īstenošanas pasākumu, kurā būtu paredzēts par pašreizējo A klases līmeni augstāks energoefektivitātes prasību minimums, būs jāveic šo ierīču pārklasificēšana. Tāpēc dalītajiem, logu un sienas gaisa kondicionētājiem jāpiemēro jauna A-G energoefektivitātes klašu skala, ko līdz A+++ klases sasniegšanai ik pēc diviem gadiem papildinātu ar “+”.
(8)
Divkanālu un vienkanāla gaisa kondicionētājiem arī turpmāk būtu jāpiemēro statiskās energoefektivitātes rādītāji, jo tirgū pašlaik nav invertora tipa ierīču. Tā kā nav lietderīgi pārklasificēt šīs ierīces, vienkanāla un divkanālu gaisa kondicionētājiem jāpiemēro skala no A+++ līdz D. Kamēr šīs ierīces, kas pēc būtības ir mazāk efektīvas nekā dalītas ierīces, skalā no A+++ līdz D var sasniegt tikai A+ klases energoefektivitātes līmeni, par tām efektīvākas dalītās ierīces varēs sasniegt A+++ klases energoefektivitātes līmeni.
(9)
Šai regulai jānodrošina, ka patērētāji saņem precīzāku salīdzinošu informāciju par gaisa kondicionētāju efektivitāti.
(10)
Paredzams, ka kopējā ietekme, ko radīs šajā regulā paredzētais energomarķējums un Regula, ar kuru īsteno Eiropas Parlamenta un Padomes Direktīvu 2009/125/EK attiecībā uz gaisa kondicionētāju ekodizaina prasībām (3), līdz 2020. gadam ļaus panākt elektroenerģijas ietaupījumu 11 TWh gadā salīdzinājumā ar situāciju, kad netiek veikti nekādi pasākumi.
(11)
Tiešajiem lietotājiem būtisks aspekts varētu būt gaisa kondicionētāju trokšņa līmenis. Lai tiešie lietotāji varētu pieņemt apzinātu lēmumu, gaisa kondicionētāju etiķetē jāiekļauj informācija par trokšņa emisijām.
(12)
Etiķetē norādītā informācija jāiegūst, izmantojot ticamas, precīzas un reproducējamas mērījumu procedūras, kurās ņemtas vērā atzītas mūsdienīgas mērījumu metodes, tostarp attiecīgos gadījumos saskaņotie standarti, ko pieņēmušas Eiropas standartizācijas iestādes, kuras minētas I pielikumā Eiropas Parlamenta un Padomes 1998. gada 22. jūnija Direktīvā 98/34/EK, kas nosaka informācijas sniegšanas kārtību tehnisko standartu un noteikumu jomā (4).
(13)
Šajā regulā jānosaka gaisa kondicionētāju etiķešu vienots dizains un prasības attiecībā uz to saturu.
(14)
Turklāt šajā regulā jānosaka prasības attiecībā uz gaisa kondicionētāju tehnisko dokumentāciju un speciālo zīmi.
(15)
Turklāt šajā regulā jānosaka prasības attiecībā uz informāciju, kas jāsniedz, pārdodot gaisa kondicionētājus tālpārdošanā, to reklāmās un tehniskajos veicināšanas materiālos.
(16)
Ir lietderīgi noteikt, ka šīs regulas noteikumus pārskata, ņemot vērā tehnikas progresu.
(17)
Lai atvieglotu pāreju no Direktīvas 2002/31/EK uz šo regulu, saskaņā ar šo regulu marķēti gaisa kondicionētāji jāuzskata par atbilstošiem Direktīvai 2002/31/EK.
(18)
Piegādātājiem, kas vēlas laist tirgū augstāku energoefektivitātes klašu prasībām atbilstošus gaisa kondicionētājus, jāļauj izmantot etiķetes ar šo klašu apzīmējumiem pirms dienas, kad augstākās klases jānorāda obligāti.
(19)
Tāpēc Direktīva 2002/31/EK jāatceļ,
IR PIEŅĒMUSI ŠO REGULU.
1. pants
Priekšmets un darbības joma
1. Šajā regulā noteiktas prasības attiecībā uz marķēšanu un papildu informācijas sniegšanu par gaisa kondicionētājiem ar nominālo jaudu ≤ 12 kW, kurus darbina no elektrotīkla un izmanto dzesēšanai vai sildīšanai, ja ražojumam nav dzesēšanas funkcijas.
2. Šo regulu nepiemēro:
a)
ierīcēm, ko darbina, izmantojot citus enerģijas avotus, nevis elektroenerģiju;
b)
gaisa kondicionētājiem, kuru kondensatoros un/vai iztvaicētājos kā siltumnesēju neizmanto gaisu.
2. pants
Definīcijas
Papildus Eiropas Parlamenta un Padomes Direktīvas 2010/30/ES (5) 2. pantā minētajām definīcijām izmanto šādas definīcijas:
1)
“gaisa kondicionētājs” ir ierīce ar elektriskās piedziņas kompresoru, ar kuru iespējams dzesēt un/vai sildīt telpas gaisu, izmantojot tvaika kompresijas ciklu, tostarp gaisa kondicionētāji ar papildu funkcijām, piemēram, gaisa sausināšanas, gaisa attīrīšanas, ventilēšanas vai gaisa papildu sildīšanas funkciju, izmantojot kontaktsildīšanu, un ierīces, kuru kondensatora dzesēšanai var izmantot ūdeni (vai nu kondensātu, kas rodas iztvaicētājā, vai ārēji pievadītu ūdeni), ar noteikumu, ka ierīce spēj darboties arī bez papildu ūdens pievadīšanas, izmantojot tikai gaisu;
2)
“divkanālu gaisa kondicionētājs” ir gaisa kondicionētājs, kas pilnīgi novietots netālu no sienas tās telpas iekšpusē, kur kondicionē gaisu, un kam dzesēšanas vai sildīšanas laikā kondensatora vai iztvaicētāja ieplūdes gaisu pievada no ārvides pa vienu kanālu un izvada ārvidē pa otru kanālu;
3)
“vienkanāla gaisa kondicionētājs” ir gaisa kondicionētājs, kam dzesēšanas vai sildīšanas laikā kondensatora vai iztvaicētāja ieplūdes gaisu pievada no telpas, kurā ierīce atrodas, un izvada ārpus šīs telpas;
4)
“nominālā jauda” (Prated ) ir ražotāja deklarētā tvaika kompresijas cikla dzesēšanas vai sildīšanas jauda, ja ierīcei nav dzesēšanas funkcijas, pie nominālajiem standartapstākļiem;
5)
“tiešais lietotājs” ir patērētājs, kas iegādājas vai, iespējams, iegādāsies gaisa kondicionētāju;
6)
“tirdzniecības vieta” ir vieta, kur gaisa kondicionētāji ir izstādīti vai kur tos piedāvā pārdošanā, nomā vai izpirkumnomā.
Papildu definīcijas, ko piemēro saskaņā ar II-VIII pielikumu, ir sniegtas I pielikumā.
3. pants
Piegādātāju pienākumi
1. Piegādātāji rīkojas, kā aprakstīts a) līdz g) apakšpunktā:
a)
katram gaisa kondicionētājam nodrošina drukāta etiķeti, ievērojot II pielikumā norādītās energoefektivitātes klases. Etiķetes formāts un informācijas saturs ir, kā norādīts III pielikumā. Gaisa kondicionētājiem, izņemot vienkanāla un divkanālu gaisa kondicionētājus, drukātai etiķetei jābūt vismaz ierīces āra bloka iepakojumā, vismaz vienai telpu un āra ierīču kombinācijai pie jaudas attiecības 1. Citām kombinācijām informāciju var sniegt arī brīvpiekļuves tīmekļa vietnē;
b)
tiek darīta pieejama IV pielikumā noteiktā ražojuma speciālā zīme. Gaisa kondicionētājiem, izņemot vienkanāla un divkanālu gaisa kondicionētājus, ražojuma speciālajai zīmei jābūt vismaz ierīces āra elementa iepakojumā, vismaz vienai telpu un āra ierīču kombinācijai pie jaudas attiecības 1. Citām kombinācijām informāciju var sniegt arī brīvpiekļuves tīmekļa vietnē;
c)
dalībvalstu iestādēm un Komisijai pēc pieprasījuma elektroniski ir pieejama V pielikumā minētā tehniskā dokumentācija;
d)
jebkurā reklāmā, ja tajā iekļauta informācija par konkrēta gaisa kondicionētāja modeļa energopatēriņu vai cenu, ir norādīta energoefektivitātes klase. Ja iespējama vairāk nekā viena efektivitātes klase, attiecīgi piegādātājs vai ražotājs deklarē sildīšanas energoefektivitātes klasi vismaz “vidējā” apkures sezonā. Ja tiešajiem lietotājiem nav iespējas aplūkot izstādītus ražojumus, jānodrošina VI pielikumā minētā informācija;
e)
visos tehniskajos veicināšanas materiālos, ja tajos aprakstīti konkrēta gaisa kondicionētāja modeļa īpašie tehniskie parametri, ir norādīta šā modeļa energoefektivitātes klase saskaņā ar II pielikumu;
f)
nodrošina lietošanas pamācības;
g)
vienkanāla gaisa kondicionētāju nosaukums uz iepakojuma, ražojumu dokumentācijā un visos elektroniskajos un drukātajos reklāmas materiālos ir “lokālie gaisa kondicionētāji”.
2. Energoefektivitātes klasi nosaka saskaņā ar VII pielikumu.
3. Izņemot vienkanāla un divkanālu gaisa kondicionētājus, gaisa kondicionētāju etiķetes formāts ir tāds, kā norādīts III pielikumā.
4. Izņemot vienkanāla un divkanālu gaisa kondicionētājus, III pielikumā norādīto gaisa kondicionētāju etiķetes formātu piemēro saskaņā ar šādu grafiku:
a)
izņemot vienkanāla un divkanālu gaisa kondicionētājus, no 2013. gada 1. janvāra tirgū laistu A, B, C, D, E, F un G energoefektivitātes klases gaisa kondicionētāju etiķetes formāts reversīviem gaisa kondicionētājiem ir saskaņā ar III pielikuma 1.1. punktu, dzesēšanas gaisa kondicionētājiem - saskaņā ar III pielikuma 2.1. punktu un sildīšanas gaisa kondicionētājiem - saskaņā ar III pielikuma 3.1. punktu;
b)
izņemot vienkanāla un divkanālu gaisa kondicionētājus, no 2015. gada 1. janvāra tirgū laistu A+, A, B, C, D, E un F energoefektivitātes klases gaisa kondicionētāju etiķetes formāts reversīviem gaisa kondicionētājiem ir saskaņā ar III pielikuma 1.2. punktu, dzesēšanas gaisa kondicionētājiem - saskaņā ar III pielikuma 2.2. punktu un sildīšanas gaisa kondicionētājiem - saskaņā ar III pielikuma 3.2. punktu;
c)
izņemot vienkanāla un divkanālu gaisa kondicionētājus, no 2017. gada 1. janvāra tirgū laistu A++, A+, A, B, C, D un E energoefektivitātes klases gaisa kondicionētāju etiķetes formāts reversīviem gaisa kondicionētājiem ir saskaņā ar III pielikuma 1.3. punktu, dzesēšanas gaisa kondicionētājiem - saskaņā ar III pielikuma 2.3. punktu un sildīšanas gaisa kondicionētājiem - saskaņā ar III pielikuma 3.3. punktu;
d)
izņemot vienkanāla un divkanālu gaisa kondicionētājus, no 2019. gada 1. janvāra tirgū laistu A+++, A++, A+, A, B, C un D energoefektivitātes klases gaisa kondicionētāju etiķetes formāts reversīviem gaisa kondicionētājiem ir saskaņā ar III pielikuma 1.4. punktu, dzesēšanas gaisa kondicionētājiem - saskaņā ar III pielikuma 2.4. punktu un sildīšanas gaisa kondicionētājiem - saskaņā ar III pielikuma 3.4. punktu.
5. No 2013. gada 1. janvāra tirgū laistu A+++, A++, A+, A, B, C un D energoefektivitātes klases divkanālu gaisa kondicionētāju etiķetes formāts reversīviem divkanālu gaisa kondicionētājiem ir saskaņā ar III pielikuma 4.1. punktu, dzesēšanas divkanālu gaisa kondicionētājiem - saskaņā ar III pielikuma 4.3. punktu un sildīšanas divkanālu gaisa kondicionētājiem - saskaņā ar III pielikuma 4.5. punktu.
6. No 2013. gada 1. janvāra tirgū laistu A+++, A++, A+, A, B, C un D energoefektivitātes klases vienkanāla gaisa kondicionētāju etiķetes formāts reversīviem vienkanāla gaisa kondicionētājiem ir saskaņā ar III pielikuma 5.1. punktu, dzesēšanas vienkanāla gaisa kondicionētājiem - saskaņā ar III pielikuma 5.3. punktu un sildīšanas vienkanāla gaisa kondicionētājiem - saskaņā ar III pielikuma 5.5. punktu.
4. pants
Tirgotāju pienākumi
Tirgotāji nodrošina, ka:
a)
tirdzniecības vietā katram gaisa kondicionētājam ārpusē uz priekšējās vai augšējās virsmas labi redzamā vietā ir piestiprināta etiķete, ko saskaņā ar 3. panta 1. punktu nodrošina piegādātāji;
b)
gaisa kondicionētājus, ko piedāvā pārdošanā, nomā vai izpirkumnomā tādā veidā, ka tiešajiem lietotājiem nav iespējas aplūkot izstādītus ražojumus, pārdod, norādot piegādātāju sniegto informāciju saskaņā ar V un VI pielikumu;
c)
jebkurā reklāmā, ja tajā iekļauta informācija par konkrēta gaisa kondicionētāja modeļa energopatēriņu vai cenu, ir norāde uz energoefektivitātes klasi. Ja iespējama vairāk nekā viena efektivitātes klase, piegādātājs/ražotājs deklarē energoefektivitātes klasi vismaz “vidējās” sezonas zonā;
d)
visos tehniskajos veicināšanas materiālos, ja tajos aprakstīti konkrēta gaisa kondicionētāja modeļa tehniskie parametri, ir norāde uz šā modeļa energoefektivitātes klasi(-ēm) un piegādātāja nodrošināto lietošanas pamācību. Ja iespējama vairāk nekā viena efektivitātes klase, piegādātājs/ražotājs deklarē energoefektivitātes klasi vismaz “vidējās” sezonas zonā;
e)
vienkanāla gaisa kondicionētāju nosaukums uz iepakojuma, ražojuma dokumentācijā un visa veida elektroniskajos un drukātajos veicināšanas un reklāmas materiālos ir “lokālie gaisa kondicionētāji”.
5. pants
Mērījumu metodes
Informāciju, kas jāsniedz saskaņā ar 3. pantu, iegūst, izmantojot ticamas, precīzas un reproducējamas mērījumu procedūras, kurās ņemtas vērā atzītas mūsdienīgas aprēķinu un mērījumu metodes, kā noteikts VII pielikumā.
6. pants
Tirgus uzraudzībai izmantojamā verifikācijas procedūra
Novērtējot deklarētās energoefektivitātes klases, gada vai stundas energopatēriņa un trokšņa emisiju atbilstību, dalībvalstis piemēro VIII pielikumā izklāstīto procedūru.
7. pants
Pārskatīšana
Komisija, ņemot vērā tehnikas progresu, pārskata šo regulu vēlākais piecus gadus pēc tās stāšanās spēkā. Īpašu uzmanību pievērš dažādu veidu ierīču ievērojamām tirgus daļu pārmaiņām.
8. pants
Atcelšana
Direktīvu 2002/31/EK atceļ no 2013. gada 1. janvāra.
9. pants
Pārejas noteikums
1. Gaisa kondicionētāji, kas laisti tirgū līdz 2013. gada 1. janvārim, atbilst Direktīvas 2002/31/EK noteikumiem.
10. pants
Stāšanās spēkā un piemērošana
1. Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
2. To piemēro no 2013. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 4. maijā

Classification:
Level 1 Categories: 100147
100159
100160
100155
Level 2 Categories: 100273
100244
100263
100195
100196
Level 3 Categories: 138
13
87
2498
4414
2090
All Categories: 142
1425
2063
2081
6012
642
893